Predkladacia správa

Materiál sa predkladá na základe uznesenia vlády SR č. 626/2009, vzhľadom na svoj informatívny charakter nebol predložený na medzirezortné pripomienkové konanie.
Oficiálna návšteva predsedu vlády Srbskej republiky Mirka Cvetkovića sa uskutočnila dňa 21. septembra 2009 na pozvanie slovenského premiéra R. Fica. Srbského premiéra sprevádzali minister pre energetiku P. Škundrić a minister hospodárstva S. Milosavljević. Súčasťou srbskej delegácie bol aj rad srbských podnikateľských subjektov. 
Počas návštevy bol srbský premiér M. Cvetković prijatý prezidentom Slovenskej republiky Ivanom Gašparovičom, rokoval s predsedom vlády SR Róbertom Ficom a stretol sa s predsedom Národnej rady SR Pavlom Paškom. V rámci návštevy obaja predsedovia vlád otvorili Ekonomické fórum slovenských a srbských podnikateľských subjektov. 
Návšteva potvrdila veľmi dobrú úroveň vzájomných vzťahov. Rokovania prebehli v otvorenej a priateľskej atmosfére. V bilaterálnych otázkach partneri skonštatovali, že medzi SR a Srbskom nie sú otvorené otázky zásadného charakteru. Na margo pohľadávok bývalej ČSFR voči nástupníckym štátom SFRJ srbský premiér M. Cvetković predniesol návrh preinvestovať tieto finančné prostriedky v Srbsku, prioritne v prostredí slovenskej komunity. 
Súčasťou programu návštevy srbského premiéra M. Cvetkovića bolo aj Ekonomické fórum slovenských a srbských ekonomických subjektov v priestoroch Ministerstva hospodárstva SR. Fórum spoluorganizovali Slovenská agentúra pre rozvoj investícií a obchodu SARIO, Slovensko-srbská obchodná komora, Slovenská obchodná a priemyselná komora a Národná agentúra pre rozvoj malého a stredného podnikania a zúčastnilo sa na ňom 53 slovenských a 30 srbských subjektov. Cieľom podujatia bolo prispieť k rozvoju slovensko-srbských hospodárskych vzťahov a k nadviazaniu nových kontaktov. Vzhľadom na súčasnú celosvetovú ekonomickú situáciu sa fórum sústredilo predovšetkým na oblasti energetiky (zemný plyn, elektrická energia, petrochémia), informačných technológií a komplexnej infraštruktúry (dopravná, železničná, ekologické stavby). Návšteva srbského premiéra v SR tak priniesla podstatný impulz aj pre rozvoj ďalšej spolupráce na hospodárskom a ekonomickom poli. 
Počas návštevy srbského premiéra bolo podpísané i Finančné memorandum na ďalší rok medzi Ministerstvom zahraničných vecí Slovenskej republiky a Ministerstvom financií Srbskej republiky týkajúce sa finančného manažmentu implementácie Dohody o rozvojovej spolupráci medzi vládou Slovenskej republiky a vládou Srbskej republiky z 3. decembra 2007.